NDOV-kandidaat gepols oor rassismebeweringsAdv. Shamila Batohi tydens haar onderhoud vir die posisie as NDOV by die Uniegebou in Pretoria. Foto: Jacques Naude/ANA Die finale kandidaat van die 11 advokate met wie daar vandeesweek onderhoude gevoer is vir die amp van nasionale direkteur van openbare vervolgings (NDOV), moes Vrydag bontstaan om vrae te beantwoord oor beskuldigings van rassisme wat vroeër teen haar gemaak is. Adv. Shamila Batohi het aan die paneel van agt lede gesê sy verstaan tot vandag toe nie hoekom dié beskuldigings teen haar gemaak is toe sy meer as ŉ dekade gelede die hoof van vervolging in KwaZulu-Natal was nie. “Daar was hierdie bewerings. Die bewerings was van rassisme, maar wat die rede vir daardie beskuldigings was, weet ek nie, want dit was nie spesifiek nie – daar is nie gesê jy het dit op hierdie dag gedoen of jy het hierdie persoon anders behandel nie. Ek sou kon verduidelik het, maar daar was geen sulke besonderhede nie,” het Batohi gesê. “Ek weet die bewerings van rassisme is gemaak, maar het geen benul wat die gronde vir daardie bewerings was nie.” Adv. Lawrence Manye, een van die paneellede, het daarna vir Batohi gevra of sy al deur soortgelyke beskuldigings in die gesig gestaar is by haar huidige werk by die Internasionale Strafhof. Batohi het uitdruklik geantwoord: “Nee. Nooit. Ek is nou al nege jaar lank daar.” Sy het aan die paneel gesê sy lei ŉ diverse “klein span” van vyf mense, onder wie ŉ Nederlandse man, ŉ Russiese vrou, ŉ Maleisiese vrou en ŉ Ugandese vrou. Batohi is al sedert 2009 die senior regsadviseur vir die aanklaer in die Internasionale Strafhof in Den Haag in Nederland. Adv. Jaap Cilliers, nog ŉ paneellid, het aan Batohi gevra of sy “ernstige probleme met personeellede” gehad het tydens haar termyn as DOV in KwaZulu-Natal. Hierop het sy geantwoord: “Daar was ŉ tyd toe personeellede my van rassisme beskuldig het. Dit was openbaar. Dit was in die koerant. So, die kort antwoord is ja. Mense het allerhande beskuldigings gemaak om verskillende redes. Vir my is dit iets van die verlede. As ek nasionale direkteur word, sal daardie dinge nie meer saak maak nie, want mense sê sekere goed op sekere tye. Jy moet dit maar net laat vaar.” Sy sê as NDOV sal sy net fokus op die pad vorentoe. “Om terug te kyk, sal net ŉ instansie terugsit. Ek dink dit is regtig belangrik om daardie goed eenkant te plaas as ek die nasionale direkteur is. Die rede vir daardie beskuldigings maak nie nou meer vir my saak nie.” Die panel pak op nadat die laaste onderhoud afgehandel is. Foto: Jacques Naude/ANA Batohi sê daar was personeellede wat ongelukkig was, maar die probleem is nooit werklik opgelos nie. Sy sê in ŉ verslag van die fasiliteerder wat die saak probeer oplos het, is aanbeveel dat sy woedebeheerkursusse ondergaan. “Ek dink nie ek het probleme gehad om my woede te beheer nie, maar dit was een van die aanbevelings. Ek kan nie regtig aan nog iets anders dink nie,” het sy gesê. Op ŉ vraag van Lutendo Sigogo het Batohi gesê die rassismebeskuldigings het haar geskok. “Ek het nie probleme gehad met personeellede van enige ras nie. Ek het hulle almal regverdig behandel. Ek het hulle geensins anders behandel as ander rasse nie. Dit was vir my ŉ absolute skok, ŉ verwarring. Ek was heeltemal met afgryse vervul oor die aantygings. Ek verstaan steeds nie na wie daardie beskuldigings verwys nie,” het sy gesê. Die onderhoude vir NDOV is vandeesweek by die Uniegebou in Pretoria afgehandel. Die paneel moet nou minstens drie kandidate by die president aanbeveel waarna Ramaphosa die finale besluit en aanstelling sal maak.